פול קדר

פול קדר (יוסף פנחס חומסקי) (26 במרץ 1925 - 13 באוקטובר 2021) היה מראשוני טייסי חיל האוויר הישראלי. שירת כראש להק ההדרכה בחיל האוויר והשתחרר בדרגת אלוף-משנה. ממקימי יש דין: ארגון מתנדבים לזכויות אדם.

ביוגרפיה 
קדר נולד בתל אביב בשם יוסף פנחס חומסקי, בנם של רבקה ובן-ציון חומסקי. אביו היה לוחם בגדודים העבריים שנכלא עם זאב ז'בוטינסקי בכלא עכו והוגלה מארץ ישראל.

ב-1927 עברה משפחתו לפריז. במלחמת העולם השנייה הצטרף קדר לכוחות הבריטים שנסוגו מצרפת ומצא מקלט בבריטניה. הוא זייף את גילו והתנדב לחיל האוויר המלכותי. את הכשרתו עשה בקנדה והתמחה בהטסת מטוסים ימיים בצי ארצות הברית. ב-1943 הצטרף למערכה באוקיינוס האטלנטי כמלווה שיירות ובלוחמה נגד צוללות. בסוף 1943 הוצב בציילון והשתתף בלחימה בזירה הדרום-מזרח אסייתית כטייס מטוסי PBY קטלינה ושורט סנדרלנד. השתחרר כקצין ב-1946.

לאחר שחרורו היה פעיל האצ"ל באירופה וסייע בארגון טייסת האצ"ל.

ב-1948 חזר לישראל והוצב כטייס תובלה בטייסת 103. בנובמבר 1949 מונה למפקד הטייסת ובפברואר 1950 מונה לראש מחלקת מבצעים במטה חיל האוויר. בתפקיד זה השתתף בפעולת התגמול של חיל האוויר על תקרית אל-חמה ב-1951. בתפקידו הבא נשלח לצרפת להתמחות בתחום הבקרה האווירית. עם שובו הקים את מערך הבקרה בחיל האוויר הישראלי וב-1954 מונה בפעם השנייה למפקד טייסת 103.

בינואר 1955 מונה לנספח חיל האוויר בצרפת, ובמהלך מבצע מוסקטר ומבצע סיני היה קצין הקישור של צה"ל לכוח הצרפתי בקפריסין.

ב-1959 מונה לראש להק ההדרכה במטה חיל האוויר. לאחר מכן שירת כמפקד זרוע האוויר בפו"ם ונספח צבאי בטורקיה. שימש ראש משלחת משרד הביטחון באירופה וקונסול כללי בניו יורק.

היה חבר בצוות ההקמה של בית התפוצות.

לקראת הבחירות לכנסת האחת עשרה שובץ במקום השישי ברשימת מפלגת יחד בראשותו של עזר ויצמן, אך המפלגה זכתה לשלושה מנדטים והוא לא נכנס לכנסת. היה חבר במפלגת אור. ב-2005 היה ממקימי יש דין: ארגון מתנדבים לזכויות אדם. על פועלו זכה יחד עם רעייתו רות באות זכויות האדם ע"ש אמיל גרינצוויג.

קדר נפטר ב-13 באוקטובר 2021. הותיר אחריו אישה, רות, בתו של יוליוס ג'ייקובס, וארבעה ילדים, בהם אלכסנדר (סנדי) קדר, פרופסור למשפטים באוניברסיטת חיפה.

קישורים חיצוניים
 פול קידר באתר מוזיאון הלוחם היהודי במלחמת העולם השנייה

הערות שוליים 

טייסי חיל האוויר הישראלי
נספחים צבאיים ישראלים בטורקיה
קונסולי ישראל בניו יורק
אנשי היישוב ילידי הארץ
ראשי להק ומחלקת ההדרכה בחיל האוויר
ראשי מחלקת מבצעים בחיל האוויר
זוכי אות אמיל גרינצוויג
לוחמי האצ"ל
טייסים ארץ-ישראלים ויהודים בחיל האוויר המלכותי
פעילי מפלגת יחד
אלופי-משנה בחיל האוויר
תורמי גופתם למדע
ישראלים שנולדו ב-1925
ישראלים שנפטרו ב-2021